
VALSTYBINIO SOCIALINIO DRAUDIMO FONDO VALDYBOS
PRIE SOCIALINĖS APSAUGOS IR DARBO MINISTERIJOS
DIREKTORIUS

ĮSAKYMAS
DĖL FUNKCIJŲ, SUSIJUSIŲ SU NUKENTĖJUSIŲJŲ ASMENŲ VALSTYBINĖMIS PENSIJOMIS, CENTRALIZUOTO VYKDYMO

[bookmark: _GoBack]2026 m. rugsėjo 17 d. Nr. V-440
Vilnius

Įgyvendindamas Valstybinio socialinio draudimo fondo valdybos prie Socialinės apsaugos ir darbo ministerijos 2026 metų veiklos plano, patvirtinto Lietuvos Respublikos socialinės apsaugos ir darbo ministro 2026 m. balandžio 7 įsakymu Nr. A1-206, 1.11.2 papunkčio priemonę bei siekdamas užtikrinti efektyvesnį nukentėjusiųjų asmenų valstybinių pensijų administravimą:
1. N u s t a t a u, kad:
1.1. [bookmark: _Hlk195540998][bookmark: _Hlk240460616]nuo 2026 m. spalio 1 d. Valstybinio socialinio draudimo fondo valdybos Klaipėdos skyrius (toliau – Fondo valdybos Klaipėdos skyrius) centralizuotai vykdo:
1.1.1. nukentėjusiųjų asmenų valstybinių pensijų skyrimo funkciją;
1.1.2. nukentėjusiųjų asmenų valstybinių našlių ir našlaičių pensijų už mirusius (paskelbtus mirusiais) asmenis, kuriems nebuvo paskirtos nukentėjusiųjų asmenų valstybinės pensijos, skyrimo funkciją;
1.2. sprendimus dėl nukentėjusiųjų asmenų valstybinių pensijų, nukentėjusiųjų asmenų valstybinių našlių ir našlaičių pensijų už mirusius (paskelbtus mirusiais) asmenis, kuriems nebuvo paskirtos nukentėjusiųjų asmenų valstybinės pensijos, skyrimo (atsisakymo skirti) pagal iki 2026 m. rugsėjo 30 d. (imtinai) gautus prašymus priima Valstybinio socialinio draudimo fondo valdybos teritorinis skyrius (toliau - Fondo valdybos teritorinis skyrius), kuriam buvo pateiktas prašymas;
1.3. [bookmark: _Hlk240460699]sprendimus dėl nukentėjusiųjų asmenų valstybinių našlių ir našlaičių pensijų skyrimo (atsisakymo skirti) už mirusius (paskelbtus mirusiais) nukentėjusiųjų asmenų valstybinių pensijų gavėjus priima Fondo valdybos teritorinis skyrius, kuris administravo mirusio asmens nukentėjusiųjų asmenų valstybinės pensijos mokėjimą;  
1.4. Fondo valdybos Klaipėdos skyriaus interesams teismuose – bylose dėl nukentėjusiųjų asmenų valstybinių pensijų, nukentėjusiųjų asmenų valstybinių našlių ir našlaičių pensijų, kurias centralizuotai skyrė ar mokėjo šis skyrius (dėl Valstybiniam socialinio draudimo fondui padarytos žalos atlyginimo priteisimo, kai kaltieji asmenys nesutinka žalą atlyginti savo noru ir jos teisės aktų nustatyta tvarka negalima išieškoti iš asmeniui mokamų išmokų), atstovauja (rengia procesinius dokumentus, dalyvauja teismo posėdžiuose, atlieka visus kitus reikiamus procesinius veiksmus) Fondo valdybos teritoriniai skyriai, kurių aptarnaujamoje teritorijoje yra atsakovo gyvenamoji vieta ar buveinė. Vykdymo procese išieškotojo teises ir pareigas šiais atvejais įgyvendina Fondo valdybos Klaipėdos skyrius;
1.5. nukentėjusiųjų asmenų valstybinių pensijų, nukentėjusiųjų asmenų valstybinių našlių ir našlaičių pensijų, kurias centralizuotai skyrė ar mokėjo Fondo valdybos Klaipėdos skyrius, permokas (Valstybiniam socialinio draudimo fondui padarytą žalą), kurios atsirado dėl Fondo valdybos teritorinių skyrių valstybės tarnautojų ar darbuotojų (toliau – darbuotojai) kaltės, kai kaltieji darbuotojai nesutinka žalą atlyginti savo noru ir jos negalima išskaityti iš darbuotojų darbo užmokesčio, teismo tvarka išieško tas Fondo valdybos teritorinis skyrius, dėl kurio darbuotojų kaltės susidarė permoka; 
1.6. tais atvejais, kai nukentėjusiųjų asmenų valstybinių pensijų, nukentėjusiųjų asmenų valstybinių našlių ir našlaičių pensijų, kurias centralizuotai skyrė ar mokėjo Fondo valdybos Klaipėdos skyrius, permoką (Valstybiniam socialinio draudimo fondui padarytą žalą) galima išieškoti tik teismine tvarka, o reikalavimas turi būti teikiamas ne Lietuvos Respublikos teisme, permokos grąžinimą (žalos atlyginimą) administruoja Fondo valdybos Klaipėdos skyrius;
1.7. prašymus nemokumo administratoriams dėl kreditoriaus – Fondo valdybos Klaipėdos skyriaus – reikalavimų dėl nukentėjusiųjų asmenų valstybinių pensijų, nukentėjusiųjų asmenų valstybinių našlių ir našlaičių pensijų permokų, kurios atsirado dėl asmenų, kuriems iškelta bankroto byla, kaltės, tvirtinimo (tikslinimo) teikia ir Fondo valdybos Klaipėdos skyriaus interesams tokio asmens bankroto byloje atstovauja Fondo valdybos teritoriniai skyriai, kurių aptarnaujamoje teritorijoje yra bankrutuojančio asmens gyvenamoji vieta arba buveinė. 
2. N u s t a t a u, kad šis įsakymas įsigalioja 2026 m. spalio 1 d.
3. Į p a r e i g o j u:
3.1. Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) Dokumentų tvarkymo skyrių šį įsakymą išsiųsti Fondo valdybos direktoriaus pavaduotojams, Fondo valdybos vyriausiems patarėjams, Fondo valdybos struktūriniams padaliniams ir Fondo valdybos teritoriniams skyriams;
3.2. Fondo valdybos Teisės skyrių pateikti šį įsakymą Teisės aktų registro informacinei sistemai;
3.3. Fondo valdybos Klientų aptarnavimo valdymo skyrių paskelbti šį įsakymą Fondo valdybos interneto svetainėje;
3.4. Fondo valdybos Projektų ir kokybės valdymo skyrių paskelbti šį įsakymą Valstybinio socialinio draudimo fondo administravimo įstaigų intraneto svetainėje.

